钦定古今图书集成/理学汇编/文学典/第128卷 > 《与王遵岩参政》前人
## 钦定古今图书集成/理学汇编/文学典/第128卷 > 《与王遵岩参政》前人

不会兄于武夷，终是此生不了心事，三年之间定当
发兴耳。近来有一僻见，以为三代以下之文，未有如
南丰，三代以下之诗，未有如康节者。然文莫如南丰，
则兄知之矣；诗莫如康节，则虽兄亦且大笑。此非迂
头巾论道之说，盖以为诗思精妙，语奇格高，诚未见
有如康节者。知康节诗者，莫如白沙翁。其言曰：“子美
诗之圣，尧夫更别传。后来操翰者，二妙罕能兼。此犹
是二影。子之见康节，以锻炼入平淡，亦可谓语不惊
人死不休者矣，何待兼子美而后为工哉！古今诗庶
几康节者，独寒山、靖节二老翁耳，亦未见如康节之
工也。兄如以此言为痴迂，则吾近来事事痴迂，大率
类此耳。兄尝谓非兄不能序吾之文，非吾不能序兄
之文”，诚然，诚然。仙道偪人，笔墨久废，然于兄终当果
此约，勿以久近拘之也。